กองทุน MFC โชว์ผลประกอบการครึ่งปีแรกสุดปัง
“MFC” พิสูจน์ความเป็นผู้นำด้านการลงทุน ทะยานสู่ ผู้จัดการกองทรัสต์โรงพยาบาลแห่งแรกในไทย “BHGRT” และทรัสตีรายแรกของกองโทเคน “โทเคนดิจิทัลเพื่อการลงทุนสิริฮับ” หรือ “SiriHub Investment Token” พร้อมโชว์ผลประกอบการครึ่งปีแรกสุดปัง
MFC ทะยานสู่ผู้จัดการกองทรัสต์รพ.แห่งแรก BHGRT และทรัสตีรายแรกของกองโทเคน “โทเคนดิจิทัลเพื่อการลงทุนสิริฮับ” พร้อมโชว์งบครึ่งปีแรกสุดปัง
18 ส.ค. 2564

นายธนโชติ รุ่งสิทธิวัฒน์ กรรมการผู้จัดการ บริษัทหลักทรัพย์จัดการกองทุน เอ็มเอฟซี จำกัด (มหาชน) หรือ MFC ประกาศข่าวดีของบริษัท 3 เรื่อง เริ่มจากบทบาทเด่นในทรัสต์เพื่อการลงทุนในอสังหาริมทรัพย์ (Real estate investment trust) ที่ MFC เตรียมโดดเข้ารับหน้าที่เป็น “ผู้จัดการกองทรัสต์” โดยยื่นไฟล์ลิ่งขอจัดตั้งและเสนอขายกองทรัสต์โรงพยาบาลแห่งแรกของประเทศไทยคือ “ทรัสต์เพื่อการลงทุนในสิทธิการเช่าอสังหาริมทรัพย์เครือโรงพยาบาลบางปะกอก” หรือ “Bangpakok Hospital Group Leasehold Real Estate Investment Trust” (ชื่อย่อหลักทรัพย์ BHGRT)
โดยคาดว่ามีมูลค่าเข้าลงทุนครั้งแรกไม่เกิน 5,200 ล้านบาท จะเข้าลงทุนในสิทธิการเช่าที่ดินและสิ่งปลูกสร้างโครงการโรงพยาบาลบางปะกอก1 (BPK 1) และโรงพยาบาลบางปะกอก 9 อินเตอร์เนชั่นแนล (BPK 9) รวมถึงระบบสาธารณูปโภค งานระบบและสิ่งอำนวยความสะดวกต่าง ๆ ซึ่งเป็นส่วนควบของสิ่งปลูกสร้างดังกล่าว และกรรมสิทธิ์ในอุปกรณ์ทางการแพทย์ที่สำคัญต่าง ๆ ที่เกี่ยวเนื่องกับการดำเนินกิจการในโครงการดังกล่าว โดยมีบริษัทหลักทรัพย์จัดการกองทุน วรรณ จำกัด เป็นทรัสตี และธนาคารกรุงศรีอยุธยา จำกัด (มหาชน) ร่วมกับบริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) เป็นที่ปรึกษาทางการเงิน
ทั้งนี้ การเข้าเป็นผู้จัดการกองทรัสต์ BHGRT นั้นจะเป็นการเพิ่มความหลากหลายของประเภททรัพย์สินที่ MFC บริหารจัดการ ช่วยเพิ่มความน่าสนใจและเพิ่มโอกาสในการเป็นผู้จัดการกองทรัสต์ของทรัพย์สินประเภทอื่น ๆ ในอนาคต
ขณะเดียวกัน จากความเชี่ยวชาญและคุณสมบัติครบถ้วนด้านการบริหารจัดการกองทุน จนสร้างความสำเร็จอย่างต่อเนื่อง MFC จึงได้รับการแต่งตั้งให้เป็น ทรัสตี ในโครงการ “โทเคนดิจิทัลเพื่อการลงทุนสิริฮับ” หรือ “SiriHub Investment Token” มีหน้าที่จัดการกองทรัสต์ และติดตาม ดูแลการบริหารจัดการทรัพย์สินของผู้ออกโทเคนดิจิทัล ซึ่ง MFC เป็นทรัสตีรายแรกของไทย ที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ ให้ประกอบธุรกิจการเป็นทรัสตีของทรัสต์สำหรับธุรกรรมการเสนอขายโทเคนดิจิทัลที่อ้างอิงหรือมีกระแสรายรับจากอสังหาริมทรัพย์ เมื่อวันที่ 24 มิถุนายน 2564 ที่ผ่านมา
ด้าน “สิริฮับ” เป็นโทเคนดิจิทัลเพื่อการลงทุนที่อ้างอิงกระแสรายรับจากอสังหาริมทรัพย์ (Real Estate-backed ICO) รายแรกในไทย ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ เมื่อวันที่  29 กรกฎาคม 2564 มีมูลค่าการเสนอขาย 2,400 ล้านบาท จุดประสงค์เพื่อกระจายโอกาสให้นักลงทุนทุกกลุ่มสามารถลงทุนในโครงการอสังหาริมทรัพย์ที่มีคุณภาพและมีมูลค่าสูงได้
โดยมีกลไกการคุ้มครองนักลงทุนในทุกขั้นตอน ปลอดภัยสูงบนเทคโนโลยีบล็อกเชน เนื่องจากในการเสนอขายโทเคนดิจิทัลเพื่อการลงทุนสิริฮับครั้งนี้ถูกรองรับด้วยเทคโนโลยีระบบบล็อกเชน (Blockchain) ของเทโซส (Tezos) ซึ่งเป็นแพลตฟอร์มบล็อกเชนที่ทันสมัยที่สุดถูกออกแบบมาเพื่อรองรับการระดมทุนในรูปแบบของโทเคนดิจิทัลที่มีสินทรัพย์อ้างอิงโดยเฉพาะ ยังเป็นการขยายช่องทางและโอกาสการเป็นทรัสตีในอนาคตอีกด้วย
ทั้งนี้ด้วยศักยภาพและความพร้อมของทีมงาน MFC ประกอบกับประสบการณ์ด้านการลงทุนที่ประสบความสำเร็จมาอย่างยาวนาน ทำให้บริษัทได้รับความไว้วางใจจนสามารถเข้ารับงานบริหารการลงทุนได้พร้อมกันถึง 2 แห่ง เป็นทั้งผู้จัดการกองทรัสต์โรงพยาบาลรายแรกในไทย และทรัสตีรายแรกของกองโทเคน ซึ่งบริษัทตั้งเป้าขยายทีมงานและพัฒนาทักษะการดำเนินงานของทุกภาคฝ่าย ให้มีความพร้อมและแข็งแกร่งยิ่งขึ้น เพื่อเตรียมรับการเข้าบริหารงานกองทุนในโครงการใหม่ๆที่กำลังจะมีเข้ามาในอนาคต
นอกจากการบริหารจัดการกองทุนเพื่อการลงทุนแล้ว MFC มีนโยบายต่อยอดงานบริหารจัดการให้กว้างขึ้นผ่านประเภทการลงทุนรูปแบบใหม่ที่จะทำให้เกิดผลตอบแทนที่คุ้มค่า มั่นคง และปลอดภัย ไม่ว่าจะเป็นการลงทุนในประเทศหรือต่างประเทศก็ตาม ซึ่งสะท้อนออกมาในรูปแบบผลการดำเนินงานที่ดีในครึ่งแรกของปี 2564 ตามที่บริษัทได้รายงานผลการดำเนินงานสำหรับรายได้งวด 6 เดือนแรกในปี 2564 ว่ามีจำนวน 826.62 ล้านบาท หรือเพิ่มขึ้นกว่า 106.63% จากช่วงเดียวกันของปีก่อนหน้า
ขณะที่กำไรสุทธิสำหรับงวด 6 เดือน มีจำนวน 183.58 ล้านบาท เพิ่มขึ้นจากงวดเดียวกันของปีก่อนจำนวน 120.65 ล้านบาท หรือร้อยละ 191.74 สาเหตุหลักจากการที่ปี 2564 บริษัทจัดตั้งกองทุนรวมใหม่จำนวน 10 กองทุน มีมูลค่าทรัพย์สินสุทธิ 8,223 ล้านบาท หรือเพิ่มขึ้นกว่า 314.3 % จากช่วงเดียวกันของปีก่อน คิดเป็นจำนวนลูกค้าใหม่เพิ่มขึ้น 998.4%  และมีกองทุนที่โดดเด่น ที่เป็นกองทุนยอดนิยม คือ MRENEW กองทุนพลังงานทดแทนกองแรกในไทย, M-EM กองทุนตลาดเกิดใหม่, MFTECH กองทุนฟินเทค, MEURO กองทุนหุ้นยุโรป, MCHINA กองทุนหุ้นจีน A-shares, MGF กองทุนหุ้นเติบโตคุณภาพดีทั่วโลก และ MMPLUS กองทุนตราสารหนี้เป็นต้น
โดยมีปัจจัยจากการปรับขยายช่องทางการขายผ่านตัวแทนขายเพิ่มขึ้นมาเสริม ส่งผลให้ผลการดำเนินงานในช่วง 6 เดือนแรกของปี 2564 เติบโตได้อย่างต่อเนื่อง  ณ วันที่ 30 มิถุนายน 2564 บริษัทมีอัตราผลตอบแทนต่อส่วนของผู้ถือหุ้นรวมอยู่ที่ 31.55 % และมีอัตรากำไรสุทธิต่อรายได้รวมเท่ากับ 22.21 % ซึ่ง MFC ทำหน้าที่บริษัทหลักทรัพย์จัดการกองทุนได้อย่างสมบูรณ์แบบและจะพัฒนาได้ดียิ่งๆ ขึ้นไปในอนาคต